Cunctos fideles in Christum credentes decet et hoc proprium debent habere studium, ut de bonis a Deo sibi collatis aliquod Deo servientibus impendant beneficium, quatinus Deum possint habere propitium. Quapropter ego Thebaldus de Rubeo Monte, ut possim abluere enormitatem peccatorum meorum, dono et concedo Domino Deo et beatis apostolis ejus Petro et Paulo et Cluniacensi cænobio, cui domnus Hugo abbas preest, per manum domni Hugonis, prioris de Mortua Aqua, monasterium Vallis Clusæ, laudantibus universis ejusdem æcclesiæ clericis, laudantibus etiam cognatis meis, domni Guelfonis filiis, Guillelmo et Amadeo, cum matre eorum, nomine Raimodæ, rogatu ætiam casatorum meorum Ilirici et Richardi, fratris ejus, Uzonis, cognomento Pagani, et universorum ejusdem æcclesiæ servorum. Hanc donationem facio ego pro remedio animæ meæ, patris et matris meæ et universorum antecessorum seu successorum meorum, et pro remedio animarum omnium clericorum et predictorum casatorum, et cunctorum fidelium vivorum seu defunctorum. Facta est autem hæc donatio apud Mortuam Aquam, anno ab incarnatione Domini millesimo C.VII, feria IIa Dominicæ resurrectionis, Paschali secundo Romanam æcclesiam regente; presentibus testibus domno Pontio Trevensi, Gualone de Novo Castello, Gaufredo Trevensi, Geraldo sescalco suo, Othone de Mandodro, Rotberto Capello, Guidone de Perciaco. Si quis vero (quod non credo) ausu temerario hanc nostram donationem violare temptaverit, primitus iram omnipotentis Dei omniumque sanctorum incurrat, et nisi male temptata digne emendaverit, æterno cruciandus incendio, æterno regno in perpetuum privetur.